ZAPISNIK

3. seje **SVETA ZAVODA** Vrtca Tržič, ki je bila v sredo, 24. 2. 2021, ob 18. uri prek aplikacije ZOOM.

Prisotni člani sveta zavoda:

Petra Bodlaj – predstavnica zaposlenih Vrtca Tržič, predsednica Sveta zavoda Vrtca Tržič, Anže Perčič – predstavnik občine ustanoviteljice, namestnik predsednice Sveta zavoda Vrtca Tržič, Tina Golmajer – predstavnica zaposlenih Vrtca Tržič, Andreja Pogačnik – predstavnica zaposlenih Vrtca Tržič, Špela Štefe – predstavnica zaposlenih Vrtca Tržič, Manca Gašperin – predstavnica občine ustanoviteljice

Drugi prisotni: Tatjana Blaži – ravnateljica Vrtca Tržič, Metka Kočar – računovodkinja Vrtca Tržič, Andreja Stanek – sindikalna zaupnica

Odsotni: Primož Uranič – predstavnik zaposlenih Vrtca Tržič, Hati Matijaševič – predstavnica staršev, Katja Potrebuješ – predstavnica staršev, Anja Bakarič – predstavnica staršev, Ivan Kokalj – predstavnik občine ustanoviteljice

Zapisnikar seje je Kristina Lindav, tajnica vrtca.

Dnevni red:

1. Pregled zadnjega zapisnika in realizacija sklepov zadnje seje, potrditev sklepov korespondenčnih sej (Petra Bodlaj).
2. Sprejem Letnega poročila Vrtca Tržič za leto 2020 (Tatjana Blaži, Metka Kočar).
3. Ugotavljanje delovne uspešnosti ravnateljice v letu 2020 (Petra Bodlaj).
4. Razno.

**Ad 1.**

Predsednica sveta zavoda Petra Bodlaj je vse prisotne pozdravila in prosila za potrditev dnevnega reda. Pri pregledu zapisnika ni bilo pripomb. Zapisnik 2. seje je bil soglasno potrjen.

Potrjeni so bili sklepi 2., 3., 4. in 5. korespondenčne seje:

- Svet zavoda Vrtca Tržič potrjuje Finančni načrt za leti 2021 in 2022.

- Svet zavoda Vrtca Tržič soglaša k prerazporeditvi dela presežka prihodkov nad odhodki preteklih let za nakup novega strežnika v enoti Palček.

- V času razglašene epidemije COVID-19 v Republiki Sloveniji je poslovalni čas vrtca od 5.30 do 15.30.

- Svet zavoda Vrtca Tržič potrjuje poročilo inventurne komisije – Poročilo o popisu za leto 2020.

**Ad 2.**

Ravnateljica se je zahvalila za udeležbo seje na daljavo, ki poteka malo drugače, in dodala, da se vsi v vrtcu navajajo na ta način. Pri predstavitvi poslovnega sporočila za leto 2020 je povedala, da preteklo leto kljub posebnim okoliščinam ni bilo slabo, saj vsaka izkušnja prinese tudi dobre stvari. Reševale so se predvsem stiske staršev.

Šolsko leto je vrtec začel z 32 oddelki. Občina je tudi to šolsko leto odobrila zaposlitev specialnega pedagoga, ki v polnem obsegu skrbi za otroke s posebnimi potrebami. Vrtec razmišlja o odprtju razvojnega oddelka, o čemer bodo najprej stekli dogovori z občino ustanoviteljico. V Kranju so v razvojnih oddelkih bolj ali manj vsa mesta zasedena. Občina je tudi v preteklem letu finančno pomagala, ažurno podpirala delo vrtca s sklepi in soglasji, ki omogočajo kakovostno delo, in nudila podporo pri delu.

Zahvalila se je članom sveta zavoda za potrditev delovnega časa v času epidemije do 15.30, saj to omogoča delo oddelkov v mehurčkih. Med epidemijo je zaživel domači vrtec, torej nekakšen vrtec na daljavo, vzgojiteljice so se povezovale z družinami, saj so pogrešali drug drugega. Povedala je, da je ena od vzgojiteljic v času prvega zaprtja hodila izvajat vzgojno-varstveno delo na domu. Ravnateljica je poudarila, da se je v tem negotovem času pokazalo, da je kader v vrtcu srčen in predan svojemu poslanstvu. Omenila je obveščanje staršev skladno z vedno znova drugačnimi navodili in okrožnicami, najbolj je bilo pereče področje plačevanja vrtca. Za obdobje drugega zaprtja in za čas razglašene epidemije je najprej veljalo, da bo vrtec brezplačen, a so nato odločili drugače. Kljub temu, da so bili oddelki v času zagotavljanja nujnega varstva mešanih starosti, je delo potekalo složno.

Ravnateljica je pohvalila kader vrtca, ki se testira teden za tednom, ker si želi delati. Za to je hvaležna vsem, izkazuje se, da je kolektiv zavzet, da se trudi zmanjševati stres za otroke. Pereče v preteklem letu je bilo to, da se ni izvedlo praznovanje 120-letnice vrtca v Tržiču, a se bo sredstva, namenjena za to, namenilo otrokom. Bo pa v aprilu izvedena razstava, ki bo na ogled v Galeriji Atrij Občine Tržič. Ravnateljica je dodala, da je bila po pošiljanju gradiva članom sveta še dokončno dopolnjena razpredelnica z izobraževanji ter da je bil narejen popravek pri navedbi revizijskih pregledov.

Glede ugotovitev revizijskih pregledov je povedala, da ni večjih pripomb in da vrtec sicer pozdravlja revizijsko pregledovanje, saj v največji meri potrjuje, da dela dobro.

V enoti Deteljica se je v letu 2020 zaključila energetska sanacija, obnovili so tudi vetrolove, tako da je že ob prihodu v enoto prijeten občutek. Ravnateljica je naštela investicije, predstavila prihodke in odhodke ter stanje presežka. Pandemija je prinesla podražitev sanitetnega materiala, veseli so mask, ki jih je dobavila civilna zaščita. Zaposleni in vodstvo opozarjajo vse uporabnike na uporabo mask in spodbujajo k zaščitnemu ravnanju.

Ciljem in rdeči niti letnega delovnega načrta se je skušalo slediti, a realizirati vseh ciljev ni bilo mogoče. Aktivi enot in vsi sestanki so bili na daljavo, v skladu z rdečo nitjo »pojdimo ven« se je na dvorišču enote Palček izvedel tudi zbor delavcev.

Ravnateljica je poudarila izvedena izobraževanja, posebej za uporabo informacijsko-komunikacijskih tehnologij, kar je postalo nujno.

V letu 2020 je bilo vključenih 17 otrok z odločbo o usmeritvi, številka se ves čas povečuje.

V času posebne organizacije dela v t. i. mehurčkih je delo v vrtcu opravljalo tudi nekaj študentov, brez dodatnih oseb ne bi šlo. Iz dneva v dan se prilagaja in zagotavlja nemoteno delo, pri čemer se gre nasproti staršem.

Mojca Janc, pomočnica ravnateljice, spremlja delo strokovnih delavcev, druga pomočnica ravnateljice Andreja Gimpelj Kovačič pa je staršem v pomoč tudi s terapijo in je bila v oporo v mnogih stiskah staršev tekom obdobja zaprtja vrtcev. V času zagotavljanja nujnega varstva se je odobrilo vključevanje otrok zaradi posebnih družinskih stisk. Stiske je zaznala tudi sodelavka za obračun oskrbnin, pomagala je po svojih najboljših močeh.

V septembru se je ravnateljica udeležila skoraj vseh roditeljskih sestankov. Svet staršev zaradi epidemije ni bil sklican, bo pa ob zaključku šolskega leta.

Ravnateljica je pozvala k vprašanjem, ki pa jih ni bilo.

Metka Kočar je povzela finančno poročilo oz. podala obrazložitev finančnega dela poročila. Pripravljata se dve bilanci, poslovno leto se je zaključilo s pozitivnim rezultatom. Zaradi spremenjene zakonodaje od leta 2020 javni zavodi plačujejo davek od dobička pravnih oseb. Plačil staršev je bilo manj, zato je tudi delež za davek na dobiček manjši, drugo leto bo spet drugačen.

Cena vrtca je bila oblikovana 2019, v letu 2020 se je sprostilo izplačevanje redne delovne uspešnosti, veliko je bilo napredovanj v nazive in plačne razrede, zvišala se je minimalna plača, tudi regres in to v ceno ni vključeno. Zato računamo, da se bo cena spet izračunavala v letu 2021.

Računovodkinja Metka Kočar je omenila delo od doma, neoptimalne pogoje za delo od doma zaradi nasprotujočih si informacij, na podlagi katerih se je popravljalo izplačila za nazaj. Problem za starše so bili plačilni roki, ki so nekaj časa veljali 60 dni, v novembru pa se je spremenil plačilni rok spet na 30 dni in nekateri starši so imeli dve zapadli položnici na enkrat. MIZŠ je pokrival izpad plačil zaradi zaprtja vrtca, a tu je bilo nejasno, kam pošiljati zahtevke in je bilo kar nekaj težav.

Donacije trgovcev in posameznikov je vrtec prejel, ukinil pa se je sklad 05, torej 1 procent dohodnine ne bo mogel biti več namenjen vrtcu. Odhodki so v primerjavi s preteklim letom zaradi pandemije nižji.

**SKLEP 1:** Svet zavoda Vrtca Tržič je potrdil Letno poročilo Vrtca Tržič za leto 2020.

**Ad 3.**

Ravnateljica je pri tej točki zapustila sejo.

Predsednica sveta je povedala, da svet zavoda odloči, koliko odstotkov letne osnovne plače se ravnatelju izplača kot redna delovna uspešnost. MIZŠ priporoča, da za leto 2020 svet sprejme sklep, da ravnatelju namenijo 5 %. Izplačuje se sorazmerno, od 1. 7. 2020 dalje.

**SKLEP 2:** Svet zavoda je potrdil izplačilo redne delovne uspešnosti ravnateljice v višini 5 %.

Postopek ugotavljanja delovne uspešnosti ravnatelja je še vedno enak kot prejšnja leta.

Petra Bodlaj je predstavila štiri kriterije, ki odražajo delo celotnega zavoda. Člani sveta so se strinjali, da se določi maksimum pri vseh in skupno 100 %.

**SKLEP 3:** Svet zavoda Vrtca Tržič je potrdil 100-odstotno delovno uspešnost ravnateljice Vrtca Tržič Tatjane Blaži.

Ravnateljica se je po pozivu vrnila na sejo in povedala, da izplačevanje RDU delavcem zavoda prinaša možnost nagrajevanja za vse delavce, iz česar pa so izvzeti ravnatelji.

**Ad 4.**

Anže Perčič je izpostavil problematiko parkiranja pred enoto Križe in vprašal če se kaj ureja glede možnosti parkiranja na košarkarskem igrišču kot začasna rešitev do gradnje prizidka. Ravnateljica je povedala, za o tem ni bilo še govora, verjetno pa se o tem pogovarjajo s šolo. Župan je ob zadnjem srečanju priporočil uporabo makadamskega parkirišča za šolo. Anže Perčič se bo o situaciji pozanimal in o tem informiral sveta zavoda.

Ravnateljica je dodala, da se bo po vpisnem postopku uredilo še dva prostora v Kovorju¸ v bivši trgovini. Petra Bodlaj, predsednica sveta zavoda, je pojasnila, da je v stavbi že urejeno ogrevanje, se pa je zaradi epidemije korona virusa ustavilo z novimi investicijami, načrtuje se odprtje s septembrom 2021. Gre za veliko investicijo, ki pred tem ne bo izvedena.

Predsednica sveta zavoda se je zahvalila vsem za udeležbo.

Seja je bila zaključena ob 19. uri.

Zapisnikar: Predsednica Sveta zavoda Vrtca Tržič

Kristina Lindav Petra Bodlaj